Karácsony Gergely megválasztott főpolgármesternek gratulálnak a Kazinczy utcában. Fotó: MTI/Balogh Zoltán

A hazaszeretet értékrendje szenvedett vereséget vasárnap

Igazságtalan, gyomorforgató és lesújtó – nyilván velünk együtt sokan így látják az önkormányzati választás némelyik eredményét. Hogy törhetett előre a politikai alvilág madámjaként sodródó Karácsony Gergely, hogy bukhatott el Sára Botond, aki (Kocsis Mátéval) kirángatta a Józsefvárost a gettóvilágból, ahol egy bolsi, választási csaló rádiós ülhet most tort az anarchista-díler kampánycsapatával, és hogyan vihette el Óbudát egy piti szélhámos, hogyan hódíthatta meg az olyan gyönyörűen felfejlesztett Miskolcot egy kopott bundájú kesztyűbáb, vagy hogyan térhetett vissza Dunaújvárosba a szoci nómenklatúra egy jobbikos bájgúnár burája mögé bújva? Sorolhatnám tovább, de sokkal fontosabb, hogy az okokról és a következményekről beszéljünk!

Nem kérdés, hogy Borkai Zsolt, a korai nyugatnémet szexcsatornák szupersztárja kapott néhány “gratuláló” sms-t a tegnap éjszaka folyamán. Hiszen objektíven kijelenthető, hogy sok billegő körzet elvesztése kifejezetten az ő számlájára írható, az ő gusztustalan videója és az őszintétlen válaszreakciója nagyban hozzájárult ahhoz, hogy az egész országban a felszínre buggyant a lumpenvilág fortyogó gyűlölete, amely elárasztotta a közbeszédet és elbizonytalanította azokat a vacilláló szavazókat, akik bár nem jobboldaliak, de hajlamosak lettek volna a sikeres Fidesz-KDNP-s városvezetőkre szavazni. Ha késve is, de reméljük, hogy a rongyerkölcsű olimpikont azonnal kizárják a pártjából, és azt is reméljük, hogy maradt benne néhány mikrogrammnyi becsület hátralépni és teret engedni egy helyi időközi választásnak.

Ám hiba lenne egyedül Borkai Zsoltot okolni a kudarcért! Hiszen tegnap nem ő, hanem a hazaszereret értékrendje szenvedett vereséget a választáson. Még csak nem is a kormánypártok, hiszen tényszerűen kijelenthető (bármit harsogjanak is a Klubrádió és az ATV háttérműsorai), hogy az összes településtípuson, így Budapesten, a megyei jogú városokban, a kisvárosokban és a községekben mindenütt a Fidesz-KDNP (és az általa támogatott jelölt) vitte a prímet, nemcsak megtartva, de még növelve is az európai parlamenti választáson tavasszal a kormánypártokra adott voksok számát.

A Kósa Lajos által emlegetett, már-már túl igazságos önkormányzati választási rendszerben és a mostanra újra kialakult kétosztatú politikai helyzetben ugyanis több kell a sikerhez. Szükség van a pártok mögé nem álló, mégis a városukért tenni akaró, “bizonytalan” szavazók támogatására is. Ez az a támogatás, amit sok hagyományosan baloldali városban és kerületben eddig (az általuk felmutatott teljesítménynek köszönhetően) bírt sok fideszes polgármester. És ez az a bizalom, amit most sok helyen elvesztett. A bizonytalanabb választók nem az eszükre hallgattak, nem a tapintható, kézzel fogható teljesítményt értékelték, inkább tobzódtak ők is a gyűlöletben, akarva-akaratlanul közreműködve így a gyurcsányista ellenzék mestertervében. Ha mi nem is, ők megérdemlik, ami most következni fog: a magyar nemzet fővárosát elözönlő hajléktalanokat, drogosokat, bűnözőket és migránsokat, a politikai célból kifosztott közüzemeket, a demszkyzálódó közállapotokat, a kasszafúrókat és bájgúnárokat, és persze a mindent felforgató külföldi “tanácsadókat”. Budapest belvárosában már ma érezhető a romlás, máris tobzódik a csatornavilág, de nem kell sokat várni más elhódított városokban sem, hogy a Medgyessy-Gyurcsány-Bajnai-kormány utáni nosztalgia napi rögvalósággá váljon.

Ezek a szavazók ugyanis megfeledkeztek egy nagyon fontos szempontról: a hazaszeretet vezérelvéről. Pedig ez a hazaszeretet tartja egyben ezt az országot immár 1100 éve, jóban-rosszban. Másként nevezve, ez volna a Sajtóklubban is emlegetett nemzeti minimum, a belső hang, aminek most azt kellett volna súgnia, hogy

legyen bármi kétségem, legyek bármiért is ellenzéki és kritikus, de az árulóinkra nem szavazok!

Nem így történt. Az ellenzék elveszített egy nagy lehetőséget, hogy egy végső, tisztítótűz erejű elbukással megszabaduljon koloncaitól, elsősorban Gyurcsánytól és bandájától, és egy megújult (ne adj’ Isten hazaszerető) csapattal induljon neki a 2022-es választásnak. Helyette marad a rendszerváltás óta megszokott kollaboráns-mutyivilág.

A választás a kormányoldalnak is komoly leckét adott: míg a baloldali választók az övéiket kokópartyval, maffiatörténetekkel, nyílt korrupcióval és hazugan is szeretik, addig a Fidesz-KDNP minden egyes megméretésen csak tökéletes kondícióban, tökéletes munkával tudja a lécet megugrani. A fennköltebb identitását folyamatosan hangoztató konzervatív-keresztény oldalnak nincs bocsánat, ha a nagy többség bizalmára apellál. A fehér valagú Borkai legyen tehát a kormánypárt képletes vudubábja. Szurkálja meg mindenki, tartson önvizsgálatot és tanuljon belőle egy életre!

Tanulni kell abból is, hogy bár sokat fejlődött a jobboldali nyilvánosság, egyre szélesebb közönséghez jutnak el a kormánypárti közönség lapjai és orgánumai, de hosszú idő után ismét és durván az ellenzék javára lejtett a pálya ebben a kampányban. A Facebook nyíltan visszaélt erőfölényével és bizonyíthatóan folyamatosan gáncsolta, cenzúrázta és korlátozta a kormánypárti vélemények és főleg az ellenzéket negatívan érintő hírek terjedését. A PestiSrácok.hu promóciói például a megszokott 15-30 perc helyett akár több napos várakozásra kényszerültek, “elbírálás” okán, miközben az ellenzék olyan eszközöket vethetett be, amelyeket a kormánypárti orgánumoktól és politikusoktól elzártak. Ezt tetézi, hogy az ellenzéki adatgyűjtésre és mozgósításra számos helyen a visszaélések gyanúja vetült, és azt sem tudjuk, hogy Karácsony Gergely és országszerte az összes zöld-sárga színben pompázó jelölt honnan tett szert a bámulatos mértékű kampánytámogatásra? A CEU-kompatibilis külföldiek leszavaztatása után pedig nem szeretnénk több határon túli magyarozást hallani!

Egy biztos: ránk, hazaszerető újságírókra és véleményformálókra Olvasóink és Támogatóink továbbra is számíthatnak. Sőt, most számíthatnak csak igazán! A PestiSrácok.hu munkatársai ugyanis a megszokott kérlelhetetlenséggel ellenőrzik majd, mit kezd a “moslékszövetség“, a sok gumiellenzéki a most megkaparintott ékkövekkel!

Vezető kép: MTI/Balogh Zoltán